Milan Graf

**Milan Graf** (Koprivnica, 24. 6. 1892 - Zagreb, 2. 10. 1975), jugoslavenski nogometaš, igrač i trener 1. HŠK Građanski Zagreb, muzičar, sportski novinar i prvi međunarodni nogometni sudac Kraljevine Srba, Hrvata i Slovenaca tj. Kraljevine Jugoslavije.

## Biografija
### Podrijetlo, školovanje i sportska karijera
Prof. Milan Graf je rođen 24. 6. 1892 u Koprivnici u židovskoj porodici Edmunda i Hermine Graf. Porodica Graf je u u centru Koprivnice posjedovala kavanu "Mundi" u kojoj se okupljala  gospodarska i kulturna "krema" grada. Prof. Graf je u rodnome gradu pohađao srednju školu i gimnaziju. Sportom se počeo baviti 1906 godine u Koprivnici igrajući nogomet u "Đačkom športskom klubu". Prvu glazbenu pouku dobio je od koprivničkoga gradskog dirigenta i orguljaša Tome Šestaka, te je potom u Zagrebu, usporedo sa srednjom školom, učio violinu. Usporedo je, kao gimnazijalac u Zagrebu, igrao nogomet na poznatom igralištu "Elipsa". Za vrijeme studija igrao je u Rapidu, a prije toga za zagrebački 1. HŠK Građanski. Bivši austrijski nogometaš Dionys Schönecker, tada kao sudac Austrijskog nogometnog saveza, je predložio prof. Grafu da postane sudac. U Beču je 1912 postao prvi ispitani međunarodni sudac iz Kraljevine Srba, Hrvata i Slovenaca. 1919 godine, prof. Graf je u Zagrebu sa Mirkom Pandakovićem i Pavom Kaudersom osnovao stručnu organizaciju nogometnih sudaca koja se kasnije razvila u Savez nogometnih sudaca Jugoslavije. Ujedno je bio član 1. HŠK Građanskog, u kojem je od 1918 do 1919 godine bio vođa-trener nogometne sekcije, te poslije tajnik za međunarodne poslove. Sudjelovao je 1919 u osnivanju Nogometnog saveza Jugoslavije, te je bio član njegova Upravnog odbora. Pokretač je prve redovite sportske rubrike u zagrebačkom dnevniku "Novosti" 1919 godine. 1919 sudjelovao u osnivanju njemačkoga sportskog lista "Der Kicker" u kojem je surađivao do smrti. Bio je i član austrijskog sudačkog kolegija. Od 1919 godine do 1941 godine bio je član Jugoslavenskog olimpijskog komiteta (JOK). Kao član JOK-a vodio je nogometaše Kraljevine Jugoslavije na VIII. Olimpijske igre u Parizu 1924 godine, te je tako u Parizu svjedočio nastanku Međunarodne udruge sportskih novinara (AIPS). Vodio je reprezentaciju i na IX. Olimpijskim igrama u Amsterdamu 1928 godine. Ujedno je bio i jedini predstavnik Kraljevine Jugoslavije na službenim sastancima Međunardnog olimpijskog komiteta i FIFA-e. Primio je počasnu plaketu Međunarodnog olimpijskog komiteta. Prof. Graf je između 1919 i 1929 bio glavni urednik "Sportske novine". Bio je prvim dopisnim suradnikom brojnih sportskih novina, uključujući i talijansku "La Gazette dello Sport" iz Kraljevine Srba, Hrvata i Slovenaca (kasnije Kraljevina Jugoslavija). Bio je i stalni dopisnik lista "Sport-Zürich", te suradnik listova "Arbeiter Zeitung", "Sport Tagblatt" i "Weltpresse" svi iz Beča, "L’Auto" iz Pariza, "Barca" i "Jornada deportiva" iz Barcelone, "Football" iz Sydneya, "Prager Presse" iz Praga, "Przegląd sportowy" iz Varšave, "Sport Information" Karlsruhea i "Sport-Magazin" Züricha. Posljednje sportske članke je objavio pred smrt u periodici "Povijest sporta" iz 1975, gdje mu je ujedno posmrtno objavljen tekst "O našim prvim nogometnim sucima" (1976, br. 26).

### Muzička karijera
Nakon mature, od 1912 studirao je violinu kod Arnolda Roséa na Muzičkoj akademiji u Beču. Diplomirao je 1917 godine. Uz nogomet, prof. Graf je 1919 bio među četiri utemeljitelja Zagrebačkog kvarteta, te ujedno član i glavni tajnik. 1920 bio je suosnivatelj i prvi tajnik Saveza muzičara Jugoslavije. Od 1918 do 1941 predavao je violinu na srednjoj školi Muzičke akademije u Zagrebu. Istodobno je od 1918 do 1956 (s kraćim prekidima) bio član, te solist opernog orkestra Hrvatskog narodnog kazališta u Zagrebu. Od 1956 do 1962 Milan je bio stalni član Zagrebačke filharmonije. Pisao je za "Novosti" (1911–14, 1916–19, 1921–25, 1931, 1935, 1937–40), "Agramer Tagblatt" (1922), "Zagreber Tagblatt" (1923–25) i "Morgenblatt" (1940–41). Surađivao je u časopisima "Naša muzika" (1924), "Muzičar" (1928–29) i "Zvuk" (1932–33). Od 1950-ih je bio stalni dopisnik inozemnih časopisa "Guide de Concert" iz Pariza, "Music and Musicians" i "Opera" iz Londona, "Musica" iz Kassela, "Musical Courier" iz New Yorka i "Das Orchester" iz Mainza, u kojima je izvješćivao o glazbenim događajima u Jugoslaviji. U mlađim je godinama skladao uglavnom violinske skladbe. Revêrie za violinu i glasovir tiskana je u Zagrebu, 1920 godine. Dao je znatan prinos zagrebačkom glazbenom životu kao organizator, komorni glazbenik i promicatelj jugoslavenske glazbe.

### Smrt i pokop
Prof. Milan Graf je umro 2. 10. 1975 u Zagrebu i sahranjen je na zagrebačkom groblju Mirogoj.

## Priznanja
Za zasluge u sportu predsjednik SFR Jugoslavije, Josip Broz Tito, je 1970 odlikovao prof. Grafa Ordenom zasluga za narod sa srebrnom zvijezdom. Među više drugih priznanja i nagrada prof. Graf je primio počasnu plaketu Međunarodnog olimpijskog komiteta.

## Odlikovanja
*  Orden zasluga za narod sa srebrnom zvijezdom dodijeljen 1970 godine.

## Reference

## Literatura
*